Няменш цікавым было выступленне Віктара Адамавіча Кахновіча, прысвечанае галоўнай адзінцы генеалагічнага пошуку Нацыянальнага архіўнага фонда – метрычнай кнізе. Аўтар на прыкладзе метрык Плотніцкай Пакроўскай царквы Пінскага павета, да прыходу якой адносіліся яго продкі – жыхары вёсак Бобрык і Церабень – адзначыў асноўныя праблемныя моманты працы са згаданай крыніцай, звязаныя з памылкамі і недакладнасцямі ў падачы звестак пра пол, узрост, веравызнанне, прозвішча і імя народжанага. Як і ў папярэднім выпадку, значная ўвага была нададзена біяграфіі дзеда выступоўцы – Аляксандра Мацвеевіча Кахновіча (1913–1973), пратэстанта-баптыста з вёскі Бобрык.